To ivrige skattejægere har med metaldetektorer fundet 30 til 35 arabiske sølvmønter og dele af mønter på Møn.

Det er det hidtil største fund af arabiske sølvmønter på Møn. Mønterne er dateret til mellem 770-880 efter Kristus og stammer altså fra den tidlige vinkingetid.

De to skattejægere, der kommer fra Mern og Nordfalster, fik i foråret lov til at undersøge en landmands jord på Østmøn.

Fundet blev med det samme anmeldt til Sydøstdanmarks Museum. Her vurderer forskningschef Jens Ulriksen, at det er et meget vigtigt fund.

»På en skala fra et til 10 vil jeg sige, at det er tæt på en 10er. Det er det første fund på Møn af en egentlig skat af mønter fra det arabiske Kalifat,« siger han til Sjællandske.

Museet undersøgte jorden yderligere efter fundet, og de er nu klar til at afrapportere fundet og indsende mønterne til Danefæ-behandling på Nationalmuseet.

BNB